Só is bedrog van bykans R1 mjd. by EOH gepleeg | Netwerk24
Deur Petrus Malherbe 15 Oktober 2019 11:07
EOH is die grootste verskaffer van tegnologieprodukte in Afrika. Foto: EOH
Een van Suid-Afrika se grootste tegnologiemaatskappye het bande met minstens 50 ondernemings gesny nadat grootskaalse bedrog en tenderknoeiery ontdek is in sy afdeling wat met staatsake te doen het.
EOH het Dinsdag sy resultate vir die boekjaar tot einde Julie uitgereik en spreek daarin die jarelange onetiese sakepraktyke en verdagte betalings van bykans R1 miljard breedvoerig aan.
Stephen van Coller, uitvoerende hoof van EOH, het in Julie erken dat minstens agt werknemers by bedrieglike aktiwiteite by een van die maatskappy se vele filiale, EOH Mthombo, betrokke was.
Mthombo werk hoofsaaklik met staatsondernemings en maatskappye in die openbare sektor.
Die bedrog is tussen 2014 en 2017 gepleeg en beloop R935 miljoen, sê EOH.
Daar is aanvanklik gevrees bedrog ter waarde van R1,2 miljard is gepleeg, maar ná ’n ondersoek deur die adviesfirma ENSafrica is die bedrag afwaarts aangepas.
Die volle bedrag bestaan uit betalings van R665 miljoen vir werk wat nie gedoen is nie, R90 miljoen se lenings wat afgeskryf is en R180 miljoen se oordrewe fakture van diensverskaffers.
Hoewel die ondersoek nog nie afgehandel is nie, het EOH betalings aan 50 ondernemings gestaak wat by die bedrog betrek word. Die maatskappy noem geen van hierdie maatskappye by naam nie, maar bevestig dat sommige maatskappye regstappe teen hom neem noudat betalings opgeskort is.
Die betrokke werknemers is ook almal na ’n tugverhoor afgedank.
EOH het ook begin met regsaksie teen die betrokke partye om van sy verliese te herwin.
As ’n “regstreekse gevolg” van die jarelange bedrog het EOH ’n wesensverlies van R16,81 per aandeel verklaar – 208% meer as ’n jaar gelede.
Die totale verlies per aandeel beloop R29,95. Geen dividend is verklaar nie.
Inkomste vir die jaar beloop R11 791 miljoen effens minder as in die ooreenstemmende tydperk in 2018.
“Die afgelope 12 maande was bitter moeilik,” erken Van Coller in ’n verklaring.
Volgens hom gaan die maatskappy nou sterk daarop fokus om sy geloofwaardigheid te herstel.
Nuwe prosesse is ook ingestel om soortgelyke bedrog in die toekoms te voorkom.
Die maatskappy se aandeelprys het Dinsdag met 2,7% tot R12,60 gedaal.
Meer oor: Eoh | Tegnologie | Bedrog | Maatskappye | Tegnologiemaatskappye
Aandele mening: EOH Holdings Ltd